SADA ČITATE Mikulandra: Ako su Ploče u komunizmu nazvali Kardeljevo, može se i naše mulo zvati Mile Budak

Mikulandra: Ako su Ploče u komunizmu nazvali Kardeljevo, može se i naše mulo zvati Mile Budak Mulo izgrađeno bez građevinske dozvole i nazvano imenom Pavelićevog ministra u Nezavisnoj državi Hrvatskoj MIle Budaka, otvorili su danas načelnik Općine Bilice Josip Ćaleta i predsjednik Općinskog vijeća Neven Mikulandra. Na mulu je postavljena i ploča posvećena Budaku, a Mikulandra je obećao kako će to ime mula ostati zauvijek.

25.06.2016, 11:27h25.06.2016, 14:39hMario Krnić

- Nije me briga kako se zovu mula i ulice u Tisnom ili Primoštenu, pa neka druge ne bude briga kako se zove ovo naše. Svih 11 općinskih vijećnika podržalo je ime Mile Budaka, a drugi ako hoće neka svoja nazovu po Rankoviću ili Titu. Mile Budak ogradio se od Nezavisne države Hrvatske koja nije bila idealna, ali značila je težnju hrvatskog naroda. To je rekao i sam Franjo Tuđman. Budak je tražio i od Ante Pavelića da ga umirovi, ali su kasnije komunisti ocrnili njegovo ime. E, pa ako su se za vrijeme komunizma Ploče mogle zvati Kardeljevo, možemo i mi naše mulo u našoj Hrvatskoj imenom Mile Budaka – rekao je na svečanom otvaranju mula koje može primiti 60 brodova Neven Mikulandra.

Rekao je i da oko cijelog mula nisu htjeli dizati nikakve tenzije, ali mediji su ipak uspjeli isprovocirati javnost.

- Na portalu ŠibenikIN pročitao sam da je devastiran spomenik biličkim antifašistima. Ja sam ponosan na te ljude, ali želim naglasiti da oni nisu bili komunisti već su krenuli u borbu protiv talijanskog okupatora. Zato toj zvijezdi tamo nije mjesto, a pogotovo ne onolikoj kakvih ima valjda samo u Sjevernoj Koreji. Bilički antifašisti dobit će novu i prikladniju spomen ploču. Zamjeram svim političarima koje smo zvali na otvaranje, a nitko se nije pojavio, na nedostatku hrabrosti – rekao je između ostalog predsjednik biličkog općinskog vijeća.

Načelnik Ćaleta rekao je da je cijelo mulo napravljeno po rekordno niskoj cijeni uz veliku pomoć biličkih poduzetnika.

- Istina je da nemamo građevinsku dozvolu koju čekamo već dugih osam godina, ali želimo uređeno mjesto. Zbog cijele te fame koja se stvorila u medijima kao da su Bilice 'ustaško' mjesto vjerojatno nije došao nitko od političara. A treba naglasiti i da riječ 'ustaša' ima puno značenja, ovisi o tome tko ih izgovara – rekao je bilički načelnik.

Mulo i spomen ploču Mile Budaka blagoslovio je fra Tomislav Brekalo, a u goste Biličanima stigli su i branitelji iz Svetog Roka, rodnog mjesta ministra u NDH.